次韵答張耒
作者：蘇轍
朝代：宋

paragraphs: 客舟逝將西，日夜西北風。
維舟罷行役，坐令鬢如蓬。
偶從二三子，步上百尺臺。
雲烟遍原隰，惝恍令人哀。
山中難久居，浮沉在城郭。
欲學揚子雲，避世天祿閣。
浮木寄流水，行止非所期。
何須自爲計，水當爲我移。
外物不可必，惟此方寸心。
心中有樂事，手付瑟與琴。
夜吟感秋詩，惜此芳物零。
幽人亦多思，起坐再三聽。
白駒在空林，瓶罄有耻罍。
盡我一杯酒，愁思如雲頹。